title: Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare  Text cu relevanță pentru SEE

text:
               19.9.2012

               RO

               Jurnalul Oficial al Uniunii Europene

               L 252/26

         REGULAMENTUL DE PUNERE ÎN APLICARE (UE) NR. 844/2012 AL COMISIEI
   din 18 septembrie 2012
   de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 19,
   întrucât:

               (1)

               Regulamentul (CE) nr. 1107/2009 prevede că aprobarea unei substanțe active poate fi reînnoită la expirare.

               (2)

               Este oportun să se stabilească dispozițiile necesare pentru punerea în aplicare a procedurii de reînnoire.

               (3)

               Ar trebui stabilite în special perioadele diferitelor etape ale procedurii de reînnoire pentru a garanta faptul că aceasta funcționează în mod corespunzător.

               (4)

               Ar trebui stabilite norme privind confidențialitatea și publicarea cererii de reînnoire, dosarele suplimentare și actualizările lor.

               (5)

               Ar trebui prevăzute, de asemenea, dispoziții privind depunerea cererii de reînnoire, formatul și conținutul acesteia. Solicitanții ar trebui să aibă obligația de a justifica prezentarea de noi informații și de a prezenta o listă separată a studiilor privind animalele vertebrate pe care intenționează să le depună.

               (6)

               Ar trebui stabilite norme referitoare la verificarea cererii de către statul membru raportor.

               (7)

               Pentru a asigura funcționarea corespunzătoare a procedurii de reînnoire, statul membru raportor ar trebui să organizeze, la cererea solicitantului, înainte de depunerea dosarului suplimentar, o reuniune pentru a discuta cererea.

               (8)

               Dosarele suplimentare prezentate în vederea reînnoirii ar trebui să includă, în special, datele noi necesare și analizele noi ale riscurilor și să demonstreze de ce aceste date și evaluări ale riscurilor sunt necesare.

               (9)

               Ar trebui stabilite norme referitoare la stabilirea admisibilității cererii de către statul membru raportor.

               (10)

               Dacă toate cererile depuse sunt inadmisibile, Comisia ar trebui să adopte un regulament privind refuzul reînnoirii substanței active în cauză.

               (11)

               Ar trebui stabilite norme care să asigure o evaluare independentă, obiectivă și transparentă a substanței active.

               (12)

               Solicitantul, statele membre, cu excepția statului membru raportor, și publicul ar trebui să aibă posibilitatea de a formula observații cu privire la proiectul de raport de evaluare a reînnoirii.

               (13)

               Autoritatea Europeană pentru Siguranța Alimentară ar trebui să ofere concluzii și să organizeze consultări cu experți, cu excepția cazului în care Comisia o informează că o concluzie nu este necesară.

               (14)

               Ar trebui să fie stabilite norme privind raportul de reînnoire și privind adoptarea unui regulament cu privire la reînnoirea aprobării substanței active.

               (15)

               Regulamentul (UE) nr. 1141/2010 al Comisiei din 7 decembrie 2010 de stabilire a procedurii de reînnoire a includerii unui al doilea grup de substanțe active în anexa I la Directiva 91/414/CEE a Consiliului și de stabilire a listei substanțelor în cauză (2) ar trebui să continue să se aplice cu privire la reînnoirea aprobării substanțelor active enumerate în anexa I la regulamentul respectiv.

               (16)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   CAPITOLUL 1

      ADMISIBILITATE

      SECȚIUNEA 1

         Cererea de reînnoire

   Articolul 1
   Depunerea cererii
   (1)   O cerere de reînnoire a unei aprobări pentru o substanță activă se depune de către un producător al substanței active către statul membru raportor, astfel cum este prevăzut în coloana a doua din anexa la Regulamentul de punere în aplicare (UE) nr. 686/2012 al Comisiei (3) și către statul membru coraportor, astfel cum este prevăzut în coloana a treia din anexa respectivă, cel târziu cu trei ani înainte de expirarea aprobării.
   La depunerea cererii, solicitantul poate solicita, în conformitate cu articolul 63 din Regulamentul (CE) nr. 1107/2009, ca anumite informații să rămână confidențiale. Într-un astfel de caz, solicitantul prezintă părțile cererii care conțin aceste informații separate fizic, specificând motivul pentru care solicită caracterul confidențial al acestora.
   În același timp, solicitantul prezintă orice cerere privind protecția datelor în conformitate cu articolul 59 din Regulamentul (CE) nr. 1107/2009.
   (2)   Solicitantul trimite o copie a cererii Comisiei, celorlalte state membre și Autorității Europene pentru Siguranța Alimentară (autoritatea), inclusiv informațiile privind acele părți ale cererii pentru care a fost solicitată confidențialitatea în conformitate cu alineatul (1).
   (3)   Pentru a asigura conformitatea cu prezentul regulament, producătorii pot desemna asociații de producători care să depună cereri colective.
   Articolul 2
   Formatul și conținutul cererii
   (1)   Cererea se depune în formatul prevăzut în anexă.
   (2)   Cererea enumeră informațiile noi pe care solicitantul intenționează să le prezinte. Cererea demonstrează că aceste informații sunt necesare în conformitate cu articolul 15 alineatul (2) primul paragraf din Regulamentul (CE) nr. 1107/2009.
   Cererea enumeră separat orice noi studii care implică animale vertebrate pe care solicitantul intenționează să le prezinte.
   Articolul 3
   Verificarea cererii
   (1)   Dacă cererea a fost depusă până la data prevăzută la articolul 1 alineatul (1) primul paragraf și conține toate elementele prevăzute la articolul 2, statul membru raportor, în termen de o lună de la data primirii cererii, informează solicitantul, statul membru coraportor, Comisia și autoritatea cu privire la data primirii cererii și cu privire la faptul că cererea a fost depusă până la data prevăzută la articolul 1 alineatul (1) primul paragraf și că aceasta conține toate elementele prevăzute la articolul 2.
   Statul membru raportor evaluează toate cererile de confidențialitate. La primirea unei cereri de acces la informații, statul membru raportor decide ce informații urmează să fie păstrate confidențiale.
   (2)   Dacă cererea a fost depusă până la data prevăzută la articolul 1 alineatul (1) primul paragraf, însă unul sau mai multe elemente prevăzute la articolul 2 lipsesc, statul membru raportor, în termen de o lună de la data primirii cererii, informează solicitantul cu privire la elementele care lipsesc și stabilește o perioadă de 14 zile pentru prezentarea acestor elemente către statul membru raportor și statul membru coraportor.
   Dacă, la expirarea acestui termen, cererea conține toate elementele prevăzute la articolul 2, statul membru raportor procedează fără întârziere în conformitate cu dispozițiile alineatului (1).
   (3)   Dacă cererea nu a fost prezentată până la data prevăzută la articolul 1 alineatul (1) primul paragraf sau dacă, la expirarea termenului stabilit pentru depunerea elementelor care lipsesc în conformitate cu alineatul (2), cererea nu conține toate elementele prevăzute la articolul 2, statul membru raportor informează de îndată solicitantul, statul membru coraportor, Comisia, celelalte state membre și autoritatea că cererea este inadmisibilă, menționând motivele pentru care acesta este inadmisibilă.
   (4)   În termen de 14 zile de la data primirii informației că cererea a fost depusă până la data prevăzută la articolul 1 alineatul (1) primul paragraf și că aceasta conține toate elementele prevăzute la articolul 2, solicitantul prezintă autorității o copie a cererii, inclusiv informațiile privind părțile acesteia în legătură cu care caracterul confidențial a fost solicitat și justificat de către solicitant în conformitate cu articolul 63 din Regulamentul (CE) nr. 1107/2009.
   În același timp, solicitantul transmite autorității o copie a cererii, cu excepția informațiilor pentru care a fost solicitat și justificat caracterul confidențial de către solicitant în conformitate cu articolul 63 din Regulamentul (CE) nr. 1107/2009.
   (5)   Dacă până la data prevăzută la articolul 1 alineatul (1) primul paragraf, două sau mai multe cereri pentru aceeași substanță activă au fost prezentate separat și fiecare din aceste cereri conține toate elementele prevăzute la articolul 2, statul membru raportor comunică detaliile de contact ale fiecărui solicitant către celălalt solicitant sau către ceilalți solicitanți.
   (6)   Comisia publică, pentru fiecare substanță activă, numele și adresele solicitanților ale căror cereri au fost depuse până la data prevăzută la articolul 1 alineatul (1) primul paragraf și care cuprind toate elementele prevăzute la articolul 2.
   Articolul 4
   Contacte prealabile depunerii dosarelor suplimentare
   Solicitantul poate solicita o reuniune cu statul membru raportor și statul membru coraportor pentru a discuta cererea.
   Dacă sunt solicitate, aceste contacte prealabile au loc înainte de depunerea dosarelor suplimentare, în conformitate cu articolul 6.
   Articolul 5
   Accesul la cerere
   La primirea cererii, astfel cum este prevăzut la articolul 3 alineatul (4), autoritatea pune fără întârziere cererea la dispoziția publicului, cu excepția informațiilor pentru care a fost solicitat și justificat de către solicitant tratamentul confidențial în conformitate cu articolul 63 din Regulamentul (CE) nr. 1107/2009, dacă nu există un interes public superior care să justifice dezvăluirea acestora.

      SECȚIUNEA 2

         Dosarele suplimentare

   Articolul 6
   Depunerea dosarelor suplimentare
   (1)   Dacă statul membru raportor a informat solicitantul în conformitate cu articolul 3 alineatul (1) că cererea sa a fost prezentată până la data prevăzută la articolul 1 alineatul (1) primul paragraf și conține toate elementele prevăzute la articolul 2, solicitantul prezintă dosarele suplimentare către statul membru raportor, statul membru coraportor, Comisie și autoritate.
   (2)   Conținutul dosarului suplimentar rezumativ și cel al dosarului suplimentar complet sunt în conformitate cu articolul 7.
   (3)   Dosarele suplimentare se depun cel târziu cu 30 de luni înainte de expirarea aprobării.
   (4)   Dacă există mai mult de un solicitant care solicită reînnoirea aprobării aceleiași substanțe active, solicitanții respectivi depun toate eforturile rezonabile pentru a-și prezenta dosarele împreună.
   Dacă dosarele nu sunt prezentate în comun de către toți solicitanții în cauză, în dosare trebuie prezentate motivele care au condus la această situație.
   (5)   La depunerea dosarelor suplimentare, solicitantul poate, în temeiul articolului 63 din Regulamentul (CE) nr. 1107/2009, să solicite ca anumite informații, inclusiv anumite părți din dosar, să rămână confidențiale și separă fizic informațiile respective.
   Articolul 7
   Conținutul dosarelor suplimentare
   (1)   Dosarul suplimentar rezumativ conține următoarele elemente:

               (a)

               o copie a cererii;

               (b)

               dacă solicitantului i se alătură sau este înlocuit de unul sau mai mulți alți solicitanți, numele și adresa solicitantului sau solicitanților respectivi și, dacă este cazul, numele asociației de producători prevăzute la articolul 1 alineatul (3);

               (c)

               informații cu privire la una sau mai multe utilizări reprezentative asupra unei culturi larg răspândite în fiecare zonă a cel puțin unui produs fitosanitar care conține substanța activă, care să demonstreze îndeplinirea criteriilor de aprobare prevăzute la articolul 4 din Regulamentul (CE) nr. 1107/2009; în cazul în care informațiile furnizate nu acoperă toate zonele sau nu se referă la o cultură larg răspândită, se prezintă o justificare;

               (d)

               date și evaluări ale riscurilor care nu au făcut parte din dosarul de aprobare sau din dosarele ulterioare de reînnoire și care sunt necesare:

                           (i)

                           pentru a reflecta modificări ale cerințelor legale care au avut loc după aprobare sau după ultima reînnoire a aprobării substanței active în cauză;

                           (ii)

                           pentru a reflecta modificări ale cunoștințelor științifice și tehnice care au avut loc după aprobare sau după ultima reînnoire a aprobării substanței active în cauză;

                           (iii)

                           pentru a reflecta modificările aduse utilizărilor reprezentative; sau

                           (iv)

                           pentru că cererea este depusă pentru o reînnoire modificată;

               (e)

               pentru fiecare dintre cerințele referitoare la datele privind substanța activă, astfel cum este prevăzut în regulamentul care stabilește cerințele referitoare la datele privind substanțele active în temeiul Regulamentului (CE) nr. 1107/2009, pentru care sunt necesare noi date în conformitate cu litera (d), rezumatele și rezultatele testelor și studiilor, numele proprietarului acestora și al persoanei sau institutului care le-a efectuat și motivul pentru care fiecare test sau studiu este necesar;

               (f)

               pentru fiecare dintre cerințele referitoare la datele privind produsul fitosanitar, astfel cum este prevăzut în regulamentul care stabilește cerințele referitoare la datele privind produsele fitosanitare în temeiul Regulamentului (CE) nr. 1107/2009, pentru care sunt necesare noi date în conformitate cu litera (d), rezumatele și rezultatele testelor și studiilor, numele proprietarului acestora și al persoanei sau institutului care le-a efectuat, pentru unul sau mai multe produse fitosanitare reprezentative pentru utilizările susținute, precum și motivul pentru care fiecare test sau studiu este necesar;

               (g)

               după caz, documentele justificative menționate la articolul 4 alineatul (7) din Regulamentul (CE) nr. 1107/2009;

               (h)

               pentru fiecare test sau studiu implicând animale vertebrate, o descriere a măsurilor întreprinse pentru a evita testele pe animale vertebrate;

               (i)

               după caz, o copie a cererii de conținut maxim de reziduuri menționate la articolul 7 din Regulamentul (CE) nr. 396/2005 al Parlamentului European și al Consiliului (4);

               (j)

               după caz, o copie a propunerii de clasificare în cazul în care se consideră că substanța trebuie să fie clasificată sau reclasificată în conformitate cu Regulamentul (CE) nr. 1272/2008 al Parlamentului European și al Consiliului (5);

               (k)

               o evaluare a tuturor informațiilor transmise;

               (l)

               o listă de control care atestă că dosarul suplimentar prevăzut la alineatul (3) este complet pentru utilizările pentru care se face cererea și indicând care sunt datele noi;

               (m)

               rezumatele și rezultatele literaturii științifice de specialitate, validată de comunitatea științifică, astfel cum se menționează la articolul 8 alineatul (5) din Regulamentul (CE) nr. 1107/2009.

         (2)   Utilizările menționate la alineatul (1) litera (c) includ, după caz, utilizările evaluate pentru aprobare sau pentru reînnoirile ulterioare. Cel puțin un produs fitosanitar menționat la alineatul (1) litera (c) nu trebuie să conțină nicio altă substanță activă, atunci când există un asemenea produs pentru o utilizare reprezentativă.
   (3)   Dosarul suplimentar complet conține textul integral al fiecărui raport de testare și de studiu menționat la alineatul (1) literele (e), (f) și (m).
   Dosarul nu cuprinde rapoarte referitoare la testele sau la studiile implicând administrarea deliberată la subiecți umani a substanței active sau a produsului fitosanitar care conține substanța activă.
   Articolul 8
   Admisibilitatea cererii
   (1)   Dacă dosarele suplimentare au fost depuse până la data prevăzută la articolul 6 alineatul (3) și cuprind toate elementele prevăzute la articolul 7, statul membru raportor informează, în termen de o lună, solicitantul, statul membru coraportor, Comisia și autoritatea cu privire la data primirii dosarelor suplimentare și la admisibilitatea cererii.
   Statul membru raportor evaluează toate cererile de confidențialitate. La primirea unei cereri de acces la informații, statul membru raportor decide ce informații urmează să fie păstrate confidențiale.
   (2)   Dacă dosarele suplimentare au fost depuse până la data prevăzută la articolul 6 alineatul (3), însă unul sau mai multe elemente prevăzute la articolul 7 lipsesc, statul membru raportor, în termen de o lună de la primirea dosarelor suplimentare, informează solicitantul cu privire la elementele care lipsesc și stabilește o perioadă de 14 zile pentru prezentarea acestor elemente către statul membru raportor și statul membru coraportor.
   Dacă, la expirarea acestui termen, dosarele suplimentare conțin toate elementele prevăzute la articolul 7, statul membru raportor procedează fără întârziere în conformitate cu dispozițiile alineatului (1).
   (3)   După primirea informației că cererea este admisibilă, solicitantul înaintează imediat dosarele suplimentare celorlalte state membre, Comisiei și autorității, inclusiv informațiile cu privire la acele părți ale dosarului în legătură cu care a fost solicitată și justificată confidențialitatea de către solicitant în conformitate cu articolul 63 din Regulamentul (CE) nr. 1107/2009.
   În același timp, solicitantul transmite autorității dosarele rezumative suplimentare, cu excepția informațiilor pentru care a fost solicitat și justificat caracterul confidențial de către solicitant în conformitate cu articolul 63 din Regulamentul (CE) nr. 1107/2009.
   (4)   Autoritatea pune fără întârziere la dispoziția publicului dosarele rezumative suplimentare, cu excepția informațiilor pentru care a fost solicitat și justificat caracterul confidențial de către solicitant în conformitate cu articolul 63 din Regulamentul (CE) nr. 1107/2009, dacă nu există un interes public superior care să justifice dezvăluirea acestora.
   (5)   La cererea autorității sau a unui stat membru, solicitantul pune la dispoziție dosarele prezentate pentru aprobare și pentru reînnoirile ulterioare ale aprobării, dacă are acces la acestea.
   (6)   În cazul în care dosarele suplimentare nu au fost prezentate până la data prevăzută la articolul 6 alineatul (3) sau dacă, la expirarea termenului stabilit pentru depunerea elementelor care lipsesc în conformitate cu alineatul (2) din prezentul articol, dosarele suplimentare nu conțin toate elementele prevăzute la articolul 7, statul membru raportor informează de îndată solicitantul, statul membru coraportor, Comisia, celelalte state membre și autoritatea că cererea este inadmisibilă, menționând motivele pentru care aceasta este inadmisibilă.
   Articolul 9
   Înlocuirea solicitantului
   Un solicitant poate fi înlocuit de un alt producător în ceea ce privește toate drepturile și obligațiile sale în temeiul prezentului regulament prin informarea statului membru raportor, prin intermediul unei declarații comune a solicitantului și a celuilalt producător. În acest caz, solicitantul și celălalt producător informează în același timp statul membru coraportor, Comisia, celelalte state membre, autoritatea și pe toți solicitanții care au depus o cerere pentru aceeași substanță activă cu privire la înlocuire.
   Articolul 10
   Adoptarea regulamentului privind refuzul reînnoirii
   Comisia adoptă un regulament privind refuzul reînnoirii aprobării unei substanțe active în conformitate cu articolul 20 alineatul (1) litera (b) din Regulamentul (CE) nr. 1107/2009 dacă toate cererile depuse cu privire la acea substanță activă sunt inadmisibile în conformitate cu articolul 3 alineatul (3) din prezentul regulament sau cu articolul 8 alineatul (6) din prezentul regulament.
   CAPITOLUL 2

      EVALUARE

   Articolul 11
   Evaluarea de către statul membru raportor și statul membru coraportor
   (1)   Dacă cererea este admisibilă în conformitate cu articolul 8 alineatul (1), statul membru raportor, după consultarea statului membru coraportor, în termen de cel mult 12 luni de la data menționată la articolul 6 alineatul (3), elaborează și transmite Comisiei, cu o copie către autoritate, un raport care evaluează dacă este de așteptat ca substanța activă să îndeplinească criteriile de aprobare, astfel cum se prevede la articolul 4 din Regulamentul (CE) nr. 1107/2009 (proiectul de raport de evaluare a reînnoirii).
   (2)   Proiectul de raport de evaluare a reînnoirii conține următoarele elemente:

               (a)

               o recomandare cu privire la reînnoirea aprobării;

               (b)

               o recomandare cu privire la faptul dacă substanța ar trebui să fie considerată o substanță „cu risc redus”;

               (c)

               o recomandare cu privire la faptul dacă substanța ar trebui să fie considerată un candidat pentru substituire;

               (d)

               după caz, o propunere de stabilire a unor limite maxime de reziduuri;

               (e)

               după caz, o propunere de clasificare sau reclasificare a substanței active în conformitate cu Regulamentul (CE) nr. 1272/2008;

               (f)

               o concluzie cu privire la noile studii incluse în dosarele suplimentare care sunt relevante pentru evaluare;

               (g)

               o recomandare cu privire la părțile din raport care vor face obiectul unei consultări de experți, organizată în conformitate cu articolul 13 alineatul (1);

               (h)

               punctele asupra cărora statul membru coraportor nu a fost de acord cu evaluarea statului membru raportor, după caz.

         (3)   Statul membru raportor efectuează o evaluare independentă, obiectivă și transparentă, în lumina cunoștințelor științifice și tehnice actuale. Acesta ia în considerare dosarele suplimentare, și, după caz, dosarele depuse pentru aprobare și pentru reînnoirile ulterioare ale aprobării.
   (4)   Statul membru raportor stabilește mai întâi dacă sunt îndeplinite criteriile de aprobare stabilite la punctele 3.6.2, 3.6.3, 3.6.4 și 3.7 din anexa II la Regulamentul (CE) nr. 1107/2009.
   În cazul în care aceste criterii nu sunt îndeplinite, proiectul de raport de evaluare a reînnoirii se limitează la acele părți ale evaluării, cu excepția cazului în care se aplică articolul 4 alineatul (7) din Regulamentul (CE) nr. 1107/2009.
   (5)   Dacă statul membru raportor solicită de informații suplimentare, acesta fixează un termen în care solicitantul poate furniza aceste informații. Termenul respectiv nu conduce la extinderea perioadei de 12 luni specificate la alineatul (1). Solicitantul are posibilitatea, în temeiul articolului 63 din Regulamentul (CE) nr. 1107/2009, de a solicita păstrarea caracterului confidențial al acestor informații.
   (6)   Statul membru raportor poate consulta autoritatea și solicita celorlalte state membre informații tehnice sau științifice suplimentare. Aceste consultări și solicitări nu conduc la extinderea perioadei de 12 luni specificate la alineatul (1).
   (7)   Informațiile transmise de solicitant fără să fi fost cerute sau depuse după expirarea termenului stabilit pentru prezentarea acestora în conformitate cu alineatul (5) prima teză nu sunt luate în considerare, cu excepția cazului în care acestea sunt prezentate în conformitate cu articolul 56 din Regulamentul (CE) nr. 1107/2009.
   (8)   La momentul prezentării către Comisie a proiectului de raport de evaluare a reînnoirii, statul membru raportor cere solicitantului să prezinte dosarele rezumative suplimentare, actualizate pentru a include informațiile suplimentare solicitate de statul membru raportor în conformitate cu alineatul (5) sau transmise în conformitate cu articolul 56 din Regulamentul (CE) nr. 1107/2009, statului membru coraportor, Comisiei, celorlalte state membre și autorității.
   Solicitantul are posibilitatea, în temeiul articolului 63 din Regulamentul (CE) nr. 1107/2009, de a solicita păstrarea caracterului confidențial al acestor informații. Astfel de cereri se adresează autorității.
   Articolul 12
   Observații privind proiectul de raport de evaluare a reînnoirii
   (1)   Autoritatea transmite proiectul de raport de evaluare a reînnoirii primit de la statul membru raportor solicitantului și celorlalte state membre în termen de cel mult 30 de zile de la primirea acestuia.
   (2)   Autoritatea pune proiectul de raport de evaluare a reînnoirii la dispoziția publicului, după ce a acordat solicitantului un termen de două săptămâni pentru a solicita, în temeiul articolului 63 din Regulamentul (CE) nr. 1107/2009, ca anumite părți din proiectul de raport de evaluare a reînnoirii să rămână confidențiale.
   (3)   Autoritatea acordă un termen de 60 de zile de la data la care raportul este pus la dispoziția publicului pentru prezentarea de observații scrise. Observațiile respective sunt comunicate autorității, care le reunește și le transmite, împreună cu propriile observații, Comisiei.
   (4)   Autoritatea pune la dispoziția publicului dosarele rezumative suplimentare actualizate, cu excepția informațiilor pentru care a fost solicitat și justificat caracterul confidențial de către solicitant în conformitate cu articolul 63 din Regulamentul (CE) nr. 1107/2009, dacă nu există un interes public superior care să justifice dezvăluirea acestora.
   Articolul 13
   Concluzia autorității
   (1)   În termen de cinci luni de la expirarea termenului prevăzut la articolul 12 alineatul (3), autoritatea adoptă o concluzie în lumina cunoștințelor științifice și tehnice actuale, utilizând documentele orientative aplicabile la data depunerii dosarelor suplimentare, care precizează dacă este de așteptat ca substanța activă să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea organizează, după caz, o consultare a experților, inclusiv a experților din statul membru raportor și statul membru coraportor. Autoritatea comunică către solicitant, statele membre și Comisie concluzia sa.
   Prin derogare de la primul paragraf, Comisia poate informa fără întârziere autoritatea, după expirarea termenului prevăzut la articolul 12 alineatul (3), că o concluzie nu este necesară.
   (2)   După ce a acordat solicitantului un termen de două săptămâni pentru a cere, în temeiul articolului 63 din Regulamentul (CE) nr. 1107/2009, ca anumite părți din concluzie să rămână confidențiale, autoritatea pune concluzia la dispoziția publicului, cu excepția informațiilor pentru care autoritatea a acordat caracterul confidențial, dacă nu există un interes public superior care să justifice dezvăluirea acestora.
   (3)   Dacă autoritatea consideră că sunt necesare informații suplimentare din partea solicitantului, aceasta stabilește, cu consultarea statului membru raportor, un termen de maximum o lună în care solicitantul poate transmite informațiile respective statelor membre, Comisiei și autorității. În termen de 60 de zile de la data primirii informațiilor suplimentare, statul membru raportor evaluează informațiile primite și transmite evaluarea sa către autoritate.
   În cazul în care se aplică dispozițiile de la primul paragraf, termenul menționat la alineatul (1) se prelungește cu termenele menționate la primul paragraf din prezentul alineat.
   (4)   Autoritatea poate solicita Comisiei să consulte un laborator de referință al Uniunii Europene, desemnat în conformitate cu Regulamentul (CE) nr. 882/2004 al Parlamentului European și al Consiliului (6), în scopul de a verifica dacă metoda analitică pentru determinarea reziduurilor propusă de solicitant este satisfăcătoare și dacă aceasta îndeplinește cerințele de la articolul 29 alineatul (1) litera (g) din Regulamentul (CE) nr. 1107/2009. La cererea laboratorului de referință al Uniunii Europene, solicitantul furnizează probe și standarde analitice.
   (5)   Informațiile transmise de solicitant fără să fi fost cerute sau după expirarea termenului stabilit pentru prezentarea acestora în conformitate cu alineatul (3) primul paragraf nu sunt luate în considerare, cu excepția cazului în care acestea sunt prezentate în conformitate cu articolul 56 din Regulamentul (CE) nr. 1107/2009.
   Articolul 14
   Raportul de reînnoire și regulamentul de reînnoire
   (1)   Comisia prezintă comitetului menționat la articolul 79 alineatul (1) din Regulamentul (CE) nr. 1107/2009 un raport de reînnoire și un proiect de regulament, în termen de șase luni de la data primirii concluziei autorității sau, în cazul în care nu există o astfel de concluzie a autorității, de la expirarea termenului la care se face referire la articolul 12 alineatul (3) din prezentul regulament.
   Raportul de reînnoire și proiectul de regulament țin seama de proiectul de raport de evaluare a reînnoirii al statului membru raportor, de observațiile la care se face referire la articolul 12 alineatul (3) din prezentul regulament și de concluzia autorității, dacă a fost prezentată o astfel de concluzie.
   Solicitantului i se oferă posibilitatea de a prezenta observații pe marginea raportului de reînnoire în termen de 14 zile.
   (2)   Pe baza raportului de reînnoire și luând în considerare observațiile prezentate de solicitant în termenul menționat la alineatul (1) al treilea paragraf, Comisia adoptă un regulament în conformitate cu articolul 20 alineatul (1) din Regulamentul (CE) nr. 1107/2009.
   CAPITOLUL 3

      DISPOZIȚII TRANZITORII ȘI FINALE

   Articolul 15
   Dispoziții tranzitorii
   Regulamentul (UE) nr. 1141/2010 continuă să se aplice cu privire la reînnoirea aprobării substanțelor active enumerate în anexa I la regulamentul respectiv.
   Articolul 16
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2013.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 septembrie 2012.

            Pentru Comisie

            Președintele

         José Manuel BARROSO

      (1)  JO L 309, 24.11.2009, p. 1.

      (2)  JO L 322, 8.12.2010, p. 10.

      (3)  JO L 200, 27.7.2012, p. 5.

      (4)  JO L 70, 16.3.2005, p. 1.

      (5)  JO L 353, 31.12.2008, p. 1.

      (6)  JO L 165, 30.4.2004, p. 1.

      ANEXĂ

         Formatul cererii, în conformitate cu articolul 2 alineatul (1)

      Cererea este prezentată în scris, semnată de către solicitant și transmisă statului membru raportor și statului membru coraportor.
      O copie a cererii este trimisă către Comisia Europeană, DG Sănătate și Consumatori, 1049 Bruxelles, Belgia, către Autoritatea Europeană pentru Siguranța Alimentară, Via Carlo Magno 1/A, 43126 Parma, Italia și către celelalte state membre.
      MODEL
      1.   Informații privind solicitantul

                  1.1.

                  Numele și adresa solicitantului, inclusiv numele persoanei fizice responsabile cu cererea și îndeplinirea altor obligații care rezultă din prezentul regulament:

                              1.1.1.

                                          (a)

                                          Telefon:

                                          (b)

                                          E-mail:

                              1.1.2.

                                          (a)

                                          Persoană de contact:

                                          (b)

                                          Persoană de contact alternativă:

            2.   Informații pentru facilitarea identificării

                  2.1.

                  Denumirea comună (propusă sau acceptată de ISO), precizând, după caz, orice variantă precum sărurile, esterii sau aminele, fabricată de producător.

                  2.2.

                  Denumirea chimică (conform nomenclaturilor IUPAC și CAS).

                  2.3.

                  Numerele CAS, CIPAC și CE (dacă există):

                  2.4.

                  Formula empirică, formula structurală, masa moleculară.

                  2.5.

                  Specificația purității substanței active în g/kg care, în măsura posibilului, trebuie să fie identică sau acceptată deja ca fiind echivalentă cu cea inclusă în anexa la Regulamentul de punere în aplicare (UE) nr. 540/2011 al Comisiei (1).

                  2.6.

                  Clasificarea și etichetarea substanței active în conformitate cu dispozițiile Regulamentului (CE) nr. 1272/2008 al Parlamentului European și al Consiliului (2) (efecte asupra sănătății și mediului).

            3.   Informații noi

                  3.1.

                  Lista cu informații noi care urmează să fie prezentate, împreună cu o justificare care arată că acestea sunt considerate necesare, în conformitate cu articolul 15 alineatul (2) din Regulamentul (CE) nr. 1107/2009.

                  3.2.

                  Lista cu studii noi pe animale vertebrate care urmează să fie prezentate.

                  3.3.

                  Calendarul tuturor studiilor noi sau aflate în desfășurare.

            Solicitantul confirmă că informațiile de mai sus prezentate și incluse în cerere sunt corecte.
      Data și semnătura (persoanei competente să reprezinte solicitantul, menționată la punctul 1.1)

         (1)  JO L 153, 11.6.2011, p. 1.

         (2)  JO L 353, 31.12.2008, p. 1.


title: Regulamentul de punere în aplicare (UE) 2015/2232 al Comisiei din 2 decembrie 2015 de autorizare a creșterii limitelor de îmbogățire a vinului produs din strugurii recoltați în 2015 în toate regiunile vitivinicole din Danemarca, Țările de Jos, Suedia și Regatul Unit

text:
               3.12.2015

               RO

               Jurnalul Oficial al Uniunii Europene

               L 317/24

         REGULAMENTUL DE PUNERE ÎN APLICARE (UE) 2015/2232 AL COMISIEI
   din 2 decembrie 2015
   de autorizare a creșterii limitelor de îmbogățire a vinului produs din strugurii recoltați în 2015 în toate regiunile vitivinicole din Danemarca, Țările de Jos, Suedia și Regatul Unit
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 91,
   întrucât:

               (1)

               Punctul A.3 din partea I a anexei VIII la Regulamentul (UE) nr. 1308/2013 prevede că statele membre pot solicita majorarea cu până la 0,5 % a limitelor de creștere a tăriei alcoolice în volume (îmbogățire) a vinului în anii în care condițiile climatice au fost deosebit de nefavorabile.

               (2)

               Danemarca, Țările de Jos, Suedia și Regatul Unit au solicitat creșterea limitelor de îmbogățire a vinului produs din strugurii recoltați în anul 2015, deoarece condițiile climatice în timpul perioadei de vegetație au fost deosebit de nefavorabile.

               (3)

               Ca urmare a condițiilor climatice deosebit de nefavorabile din cursul anului 2015, limitele de creștere a tăriei alcoolice naturale, prevăzute în partea I punctul A.2 din anexa VIII la Regulamentul (UE) nr. 1308/2013 nu permit producerea unui vin cu tărie alcoolică totală adecvată în anumite regiuni vitivinicole pentru care există, în mod normal, o cerere pe piață.

               (4)

               Prin urmare, este oportun să se autorizeze creșterea limitelor de îmbogățire a vinului produs din struguri de vin recoltați în 2015 în Danemarca, Țările de Jos, Suedia și Regatul Unit.

               (5)

               Măsurile prevăzute în prezentul regulament sunt în conformitate cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Prin derogare de la punctul A.3 din partea I a anexei VIII la Regulamentul (UE) nr. 1308/2013, în toate regiunile vitivinicole din Danemarca, Țările de Jos, Suedia și Regatul Unit, creșterea tăriei alcoolice naturale în volume a strugurilor proaspeți recoltați în anul 2015, a mustului de struguri, a mustului de struguri parțial fermentat, a vinului nou aflat încă în fermentație și a vinului produs din strugurii recoltați în anul 2015 nu poate depăși 3,5 % vol.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 decembrie 2015.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.


title: Regulamentul de punere în aplicare (UE) 2016/68 al Comisiei din 21 ianuarie 2016 privind procedurile și specificațiile comune necesare pentru interconectarea registrelor electronice ale cardurilor de conducător auto

text:
               22.1.2016

               RO

               Jurnalul Oficial al Uniunii Europene

               L 15/51

         REGULAMENTUL DE PUNERE ÎN APLICARE (UE) 2016/68 AL COMISIEI
   din 21 ianuarie 2016
   privind procedurile și specificațiile comune necesare pentru interconectarea registrelor electronice ale cardurilor de conducător auto
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 165/2014 al Parlamentului European și al Consiliului din 4 februarie 2014 privind tahografele în transportul rutier (1), în special articolul 31 alineatul (5),
   întrucât:

               (1)

               Regulamentul (UE) nr. 165/2014 prevede obligația statelor membre de a face schimb electronic de date pentru a asigura unicitatea cardurilor de conducător auto eliberate.

               (2)

               Pentru a facilita schimbul electronic de informații între statele membre cu privire la cardurile de conducător auto, Comisia a instituit sistemul de mesagerie TACHOnet, care permite statelor membre să solicite informații celorlalte state membre cu privire la eliberarea cardurilor de conducător auto, precum și cu privire la starea acestor carduri.

               (3)

               Regulamentul (UE) nr. 165/2014 face obligatorie interconectarea registrelor electronice naționale privind cardurile de conducător auto în întreaga Uniune, folosind fie sistemul de mesagerie TACHOnet, fie un sistem compatibil. Totuși, în cazul utilizării unui sistem compatibil, schimbul de date electronice cu toate celelalte state membre trebuie să fie posibil prin intermediul sistemului de mesagerie TACHOnet.

               (4)

               Prin urmare, este necesar să se stabilească procedurile și specificațiile comune obligatorii pentru TACHOnet, inclusiv formatul datelor schimbate, procedurile tehnice pentru consultarea electronică a registrelor electronice naționale, procedurile de acces și mecanismele de securitate.

               (5)

               Măsurile prevăzute în prezentul regulament sunt conforme cu avizul comitetului menționat la articolul 42 alineatul (3) din Regulamentul (UE) nr. 165/2014,

         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește cerințele privind conectarea obligatorie a registrelor electronice naționale cu privire la cardurile de conducător auto la sistemul de mesagerie TACHOnet menționat la articolul 31 din Regulamentul (UE) nr. 165/2014.
   Articolul 2
   Definiții
   Pe lângă definițiile prevăzute la articolul 2 din Regulamentul (UE) nr. 165/2014, se aplică următoarele definiții:

               (a)

               „interfață asincronă” înseamnă un proces prin care un mesaj de răspuns la o solicitare este transmis printr-o nouă conexiune HTTP;

               (b)

               „căutare pluridirecțională” înseamnă un mesaj de solicitare din partea unui stat membru, adresat tuturor celorlalte state membre;

               (c)

               „autoritate emitentă a cardului” („AEC”) înseamnă entitatea împuternicită de un stat membru pentru emiterea și gestionarea cardurilor de tahograf;

               (d)

               „hub central” înseamnă sistemul de informații care permite direcționarea mesajelor TACHOnet între statele membre;

               (e)

               „sistem național” înseamnă sistemul informatic instituit în fiecare stat membru în scopul de a emite, prelucra și răspunde la mesaje TACHOnet;

               (f)

               „interfață sincronă” înseamnă un proces prin care un mesaj de răspuns la o solicitare este transmis prin aceeași conexiune HTTP utilizată pentru solicitare;

               (g)

               „stat membru solicitant” înseamnă statul membru care emite o solicitare sau o notificare, care este apoi direcționată către statul membru respondent corespunzător sau către statele membre respondente corespunzătoare;

               (h)

               „stat membru respondent” înseamnă statul membru căruia i se adresează solicitarea sau notificarea TACHOnet;

               (i)

               „căutare unidirecțională” înseamnă un mesaj de solicitare din partea unui stat membru adresat unui singur stat membru;

               (j)

               „card de tahograf” înseamnă fie un card de conducător auto, fie un card de atelier, astfel cum sunt definite la articolul 2 literele (f) și (k) din Regulamentul (UE) nr. 165/2014.

         Articolul 3
   Obligația de a se conecta la TACHOnet
   Statele membre conectează registrele electronice naționale menționate la articolul 31 alineatul (1) din Regulamentul (UE) nr. 165/2014 la sistemul de mesagerie TACHOnet.
   Articolul 4
   Specificații tehnice
   Sistemul de mesagerie TACHOnet îndeplinește specificațiile tehnice prevăzute în anexele I-VII.
   Articolul 5
   Utilizarea sistemului TACHOnet
   Statele membre urmează procedurile stabilite în anexa VIII.
   Statele membre asigură accesul la sistemul de mesagerie TACHOnet autorităților naționale emitente ale cardurilor și agenților de control care îndeplinesc sarcinile prevăzute la articolul 38 din Regulamentul (UE) nr. 165/2014, pentru a facilita realizarea unor verificări eficace ale valabilității, stării și unicității cardurilor de conducător auto.
   Articolul 6
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 2 martie 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 ianuarie 2016.

            Pentru Comisie

            Președintele

         Jean-Claude JUNCKER

      (1)  JO L 60, 28.2.2014, p. 1.

      ANEXA I

         Aspecte generale referitoare la sistemul de mesagerie TACHOnet

      1.   Arhitectură

      Sistemul de mesagerie TACHOnet este compus din următoarele părți:

                  1.1.

                  Un hub central, care poate primi o solicitare din partea statului membru solicitant și o poate valida și prelucra prin transmiterea ei către statele membre respondente. Hubul central așteaptă ca fiecare stat membru respondent să răspundă, consolidează toate răspunsurile și transmite răspunsul consolidat statului membru solicitant.
                  Toate mesajele TACHOnet sunt direcționate de către hubul central.

                  1.2.

                  Sistemele naționale ale statelor membre, care trebuie să fie echipate cu o interfață capabilă să transmită solicitări către hubul central și să primească răspunsurile corespunzătoare. Sistemele naționale pot utiliza software brevetat sau comercial pentru a transmite și a recepționa mesaje de la hubul central.

            2.   Administrare

      2.1.   Hubul central este administrat de Comisie, care este responsabilă de funcționarea tehnică și de întreținerea hubului central.
      2.2.   Hubul central nu stochează datele mai mult de șase luni, cu excepția datelor de logare și a datelor statistice prevăzute în anexa VII.
      2.3.   Hubul central nu oferă acces la datele cu caracter personal decât personalului autorizat al Comisiei, atunci când acest lucru este necesar în scopul monitorizării, al întreținerii și al depanării.
      2.4.   Statele membre sunt responsabile pentru:

                  2.4.1.

                  crearea și administrarea sistemelor naționale, inclusiv interfața cu hubul central;

                  2.4.2.

                  instalarea și întreținerea sistemelor naționale, atât în materie de hardware, cât și de software, indiferent dacă este brevetat sau comercial;

                  2.4.3.

                  interoperabilitatea corectă a sistemului național cu hubul central, inclusiv administrarea mesajelor de eroare primite de la hubul central;

                  2.4.4.

                  luarea tuturor măsurilor pentru asigurarea confidențialității, a integrității și a disponibilității informațiilor;

                  2.4.5.

                  operarea sistemelor naționale în conformitate cu nivelurile de servicii prevăzute în anexa VI.

            2.5.   Portalul web MOVEHUB
      Comisia furnizează o aplicație web cu acces securizat, denumită „portalul web MOVEHUB”, care asigură cel puțin următoarele servicii:

                  (a)

                  statistici cu privire la disponibilitatea statelor membre;

                  (b)

                  notificarea intervențiilor de întreținere la hubul central și la sistemele naționale ale statelor membre;

                  (c)

                  rapoarte agregate;

                  (d)

                  administrarea datelor de contact;

                  (e)

                  schemele XSD.

            2.6.   Administrarea datelor de contact
      2.6.1.   Funcția de administrare a datelor de contact asigură fiecărui stat membru posibilitatea de a administra datele de contact ale utilizatorilor cu interese politice, economice, operaționale și tehnice din statul membru respectiv; autoritatea competentă a fiecărui stat membru deține responsabilitatea întreținerii propriilor date de contact. Este posibilă consultarea, dar nu modificarea datelor de contact ale altor state membre.
      2.6.2.   TACHOnet utilizează datele de contact menționate la punctul 2.6.1 pentru a completa datele de contact în mesajele de răspuns.

      ANEXA II

         Funcțiile sistemului de mesagerie TACHOnet

      1.   Sistemul de mesagerie TACHOnet asigură următoarele funcții:

                  1.1.

                     Check Issued Cards (CIC) (Verificarea cardurilor eliberate): permite statului membru solicitant să trimită o solicitare de verificare a cardurilor eliberate (Check Issued Cards Request) către un stat membru respondent sau către toate statele membre respondente, pentru a stabili dacă un solicitant de card deține deja un card de conducător auto eliberat de statele membre respondente. Statele membre respondente răspund solicitării prin trimiterea unui răspuns de verificare a cardurilor eliberate (Check Issued Cards Response);

                  1.2.

                     Check Card Status (CCS) (Verificarea stării cardului): permite statului membru solicitant să ceară statului membru respondent detalii cu privire la un card eliberat de acesta din urmă, prin trimiterea unei solicitări de verificare a stării cardului (Check Card Status Request). Statul membru respondent răspunde solicitării prin trimiterea unui răspuns de verificare a stării cardului (Check Card Status Response);

                  1.3.

                     Modify Card Status (MCS) (Modificarea stării cardului): permite statului membru solicitant să notifice statului membru respondent, printr-o solicitare de modificare a stării cardului (Modify Card Status Request), că starea unui card eliberat de acesta din urmă s-a schimbat. Statul membru respondent răspunde printr-un mesaj de luare la cunoștință a modificării stării cardului (Modify Card Status Acknowledgement);

                  1.4.

                     Issued Card Driving License (ICDL) (Permisul de conducere pe baza căruia a fost eliberat cardul): permite statului membru solicitant să notifice statului membru respondent, prin intermediul unei solicitări de tipul Issued Card Driving Licence Request, că a fost eliberat un card de către statul membru solicitant pe baza unui permis de conducere eliberat de către statul membru respondent. Statul membru respondent răspunde printr-un mesaj Issued Card Driving Licence Response.

            2.   Se includ și alte tipuri de mesaje considerate adecvate pentru funcționarea eficientă a sistemului TACHOnet, de exemplu notificările de eroare.
      3.   Sistemele naționale trebuie să recunoască stările cardului care figurează în apendicele la prezenta anexă, atunci când se utilizează oricare dintre funcțiile descrise la punctul 1 Cu toate acestea, statele membre nu sunt obligate să pună în aplicare o procedură administrativă care să utilizeze toate stările enumerate.
      4.   Atunci când un stat membru primește un răspuns sau o notificare indicând o stare care nu este folosită în cadrul procedurilor sale administrative, sistemul național transpune starea din mesajul primit în valoarea corespunzătoare din procedura respectivă. Mesajul nu trebuie să fie respins de statul membru respondent, atât timp cât starea din mesaj figurează în apendicele la prezenta anexă.
      5.   Starea cardului care figurează în apendicele la prezenta anexă nu trebuie utilizată pentru a stabili dacă un card de conducător auto este valabil pentru conducerea unui autovehicul. Atunci când un stat membru interoghează registrul statului membru emitent al cardului prin intermediul funcției CCS, răspunsul trebuie să conțină câmpul dedicat „valabil pentru conducerea unui autovehicul”. Procedurile administrative naționale trebuie să fie de așa natură încât răspunsurile CCS să conțină întotdeauna valoarea adecvată în câmpul „valabil pentru conducerea unui autovehicul”.

         Apendice

            Stări ale cardului

                     Starea cardului

                     Definiție

                        Application (Cerere)

                     AEC a primit o cerere de eliberare a unui card de conducător auto. Aceste informații au fost înregistrate și stocate în baza de date cu cheile de căutare generate.

                        Approved (Aprobat)

                     AEC a aprobat cererea de eliberare a unui card de tahograf.

                        Rejected (Respins)

                     AEC nu a aprobat cererea.

                        Personalised (Personalizat)

                     Cardul de tahograf a fost personalizat.

                        Dispatched (Expediat)

                     Autoritatea națională a expediat cardul de conducător auto conducătorului auto sau agenției de livrare corespunzătoare.

                        Handed Over (Înmânat)

                     Autoritatea națională a înmânat cardul de conducător auto conducătorului auto.

                        Confiscated (Confiscat)

                     Cardul de conducător auto a fost preluat de la conducătorul auto de către autoritatea competentă.

                        Suspended (Suspendat)

                     Cardul de conducător auto a fost preluat temporar de la conducătorul auto.

                        Withdrawn (Retras)

                     AEC a decis să retragă cardul de conducător auto. Cardul a fost anulat definitiv.

                        Surrendered (Predat)

                     Cardul de tahograf a fost returnat AEC și a fost declarat inutil.

                        Lost (Pierdut)

                     Cardul de tahograf a fost declarat pierdut la AEC.

                        Stolen (Furat)

                     Cardul de tahograf a fost declarat furat la AEC. Un card furat este considerat pierdut.

                        Malfunctioning (Defect)

                     Cardul de tahograf a fost declarat defect la AEC.

                        Expired (Expirat)

                     Perioada de valabilitate a cardului de tahograf a expirat.

                        Replaced (Înlocuit)

                     Cardul de tahograf, care a fost declarat pierdut, furat sau defect, a fost înlocuit cu un nou card. Datele de pe noul card sunt aceleași, cu excepția indicelui de înlocuire din numărul cardului, care a fost mărit cu o unitate.

                        Renewed (Reînnoit)

                     Cardul de tahograf a fost reînnoit în urma modificării unor date administrative sau a expirării perioadei de valabilitate. Datele de pe noul card sunt aceleași, cu excepția indicelui de reînnoire din numărul cardului, care a fost mărit cu o unitate.

                        In Exchange (În curs de schimbare)

                     AEC care a eliberat un card de conducător auto a primit o notificare prin care este anunțată că a fost demarată procedura de schimbare a cardului respectiv cu un card de conducător auto eliberat de către AEC din alt stat membru.

                        Exchanged (Schimbat)

                     AEC care a eliberat un card de conducător auto a primit o notificare prin care este anunțată că a fost finalizată procedura de schimbare a cardului respectiv cu un card de conducător auto eliberat de către AEC din alt stat membru.

      ANEXA III

         Dispoziții privind mesajele în sistemul de mesagerie TACHOnet

      1.   Cerințe tehnice generale

      1.1.   Hubul central asigură atât interfețe sincrone, cât și asincrone pentru schimbul de mesaje. Statele membre pot alege tehnologia cea mai adecvată pentru interfața cu aplicațiile proprii.
      1.2.   Toate mesajele schimbate între hubul central și sistemele naționale trebuie să fie codificate UTF-8.
      1.3.   Sistemele naționale trebuie să aibă capacitatea de a primi și de a procesa mesaje care conțin caractere grecești sau chirilice.
      2.   Structura mesajelor XML și definiția schemei (XSD)

      2.1.   Structura generală a mesajelor XML respectă formatul definit de schemele XSD instalate în hubul central.
      2.2.   Hubul central și sistemele naționale transmit și recepționează mesaje care sunt conforme cu schema XSD a mesajelor.
      2.3.   Sistemele naționale au capacitatea de a transmite, de a recepționa și de a procesa toate mesajele care corespund oricăreia dintre funcțiile prevăzute în anexa I.
      2.4.   Mesajele XML trebuie să includă cel puțin cerințele minime prevăzute în apendicele la prezenta anexă.

         Apendice

            Cerințele minime pentru conținutul mesajelor XML

                     Antet comun

                     Obligatoriu

                        Version (Versiune)

                     Versiunea oficială a specificațiilor XML va fi stabilită prin spațiul de nume (namespace) definit în XSD a mesajului și în atributul version din elementul antet al oricărui mesaj XML. Numărul versiunii („n.m”) va fi definit ca valoare fixă la fiecare lansare a fișierului de definiție a schemei XML (xsd).

                     Da

                        Test Identifier (Identificator testare)

                     ID opțional pentru testare. Inițiatorul testului va completa ID-ul, iar toți ceilalți participanți la fluxul de lucru vor redirecționa/returna același ID. În producție trebuie ignorat și nu va fi folosit dacă este furnizat.

                     Nu

                        Technical Identifier (Identificator tehnic)

                     Un UUID care identifică în mod unic fiecare mesaj. Expeditorul generează un UUID și completează acest atribut. Această informație nu se utilizează în niciun scop legat de activitatea economică.

                     Da

                        Workflow Identifier (Identificator flux de lucru)

                     Identificatorul fluxului de lucru este un UUID și ar trebui să fie generat de statul membru solicitant. Acest ID este apoi utilizat în toate mesajele pentru a corela fluxul de lucru.

                     Da

                        Sent At (Transmis la)

                     Data și ora (UTC) la care a fost transmis mesajul.

                     Da

                        Timeout (Timpul a expirat)

                     Acesta este un atribut opțional de dată și de oră (în format UTC). Această valoare va fi stabilită doar de hub pentru solicitările redirecționate. Aceasta va informa statul membru respondent cu privire la ora la care expiră solicitarea. Această valoare nu este necesară în mesajele MS2TCN_<x>_Req și în mesajele de răspuns. Utilizarea sa este facultativă, astfel încât să se poată folosi aceeași definiție de antet pentru toate tipurile de mesaje, indiferent dacă atributul timeoutValue este necesar sau nu.

                     Nu

                        From (De la)

                     Codul ISO 3166-1 alfa 2 al statului membru care transmite mesajul sau „UE”.

                     Da

                        To (Către)

                     Codul ISO 3166-1 alfa 2 al statului membru căruia i se transmite mesajul sau „UE”.

                     Da

                        Check Issued Cards Request (Solicitare de verificare a cardurilor eliberate)

                     Obligatoriu

                        Family Name (Nume de familie)

                     Numele de familie al conducătorului auto, astfel cum este înscris pe card.

                     Da

                        First Name (Prenume)

                     Prenumele conducătorului auto, astfel cum este înscris pe card (lipsa unui prenume nu indică o căutare cu metacaractere).

                     Nu

                        Date of Birth (Data nașterii)

                     Data nașterii conducătorului auto, astfel cum este înscrisă pe card.

                     Da

                        Driving Licence Number (Numărul permisului de conducere)

                     Numărul permisului de conducere al conducătorului auto.

                     Nu

                        Driving Licence Issuing Country (Țara de eliberare a permisului de conducere)

                     Țara care a eliberat permisul de conducere al conducătorului auto.

                     Nu

                        Check Issued Cards Response (Răspuns de verificare a cardurilor eliberate)

                     Obligatoriu

                        Status Code (Cod de stare)

                     Codul de stare al căutării [de ex. found (găsit), not found (nu a fost găsit), error (eroare), etc.].

                     Da

                        Status Message (Mesaj de stare)

                     O descriere explicativă a stării (dacă este necesară).

                     Nu

                        Found Driver Details (Datele conducătorului auto găsit)

                     Da

                        Family Name (Nume de familie)

                     Numele de familie ale conducătorilor auto găsiți.

                     Da

                        First Name (Prenume)

                     Prenumele conducătorilor auto găsiți.

                     Nu

                        Date of Birth (Data nașterii)

                     Datele de naștere ale conducătorilor auto găsiți.

                     Da

                        Place of Birth (Locul nașterii)

                     Locurile de naștere ale conducătorilor auto găsiți.

                     Nu

                        Driver Card Number (Numărul cardului de conducător auto)

                     Numărul cardului conducătorului auto găsit.

                     Da

                        Driver Card Status (Starea cardului de conducător auto)

                     Starea cardului conducătorului auto găsit.

                     Da

                        Driver Card Issuing Authority (Autoritatea emitentă a cardului de conducător auto)

                     Denumirea autorității care a eliberat cardul conducătorului auto găsit.

                     Da

                        Driver Card Start of Validity Date (Data de la care este valabil cardul de conducător auto)

                     Data de la care este valabil cardul conducătorului auto găsit.

                     Da

                        Driver Card Expiry Date (Data de expirare a cardului de conducător auto)

                     Data de expirare a cardului conducătorului auto găsit.

                     Da

                        Driver Card Status Modified Date (Data de modificare a stării cardului de conducător auto)

                     Data la care a fost modificat ultima dată cardul conducătorului auto găsit.

                     Da

                        Search Mechanism (Mecanism de căutare)

                     Cardul a fost găsit în urma unei căutări NYSIIS sau în urma unei căutări personalizate.

                     Da

                        Temporary Card (Card temporar)

                     Cardul găsit este un card temporar.

                     Nu

                        Driving Licence Number (Numărul permisului de conducere)

                     Numărul permisului de conducere al conducătorului auto găsit.

                     Da

                        Driving Licence Issuing Country (Țara de eliberare a permisului de conducere)

                     Țara care a eliberat permisul de conducere al conducătorului auto găsit.

                     Da

                        Driving Licence Status (Starea permisului de conducere)

                     Starea permisului de conducere al conducătorului auto găsit.

                     Nu

                        Driving Licence Issuing Date (Data de eliberare a permisului de conducere)

                     Data de eliberare a permisului de conducere al conducătorului auto găsit.

                     Nu

                        Driving Licence Expiry Date (Data de expirare a permisului de conducere)

                     Data de expirare a permisului de conducere al conducătorului auto găsit.

                     Nu

                        Check Card Status Request (Solicitare de verificare a stării cardului)

                     Obligatoriu

                        Driver Card Number (Numărul cardului de conducător auto)

                     Numărul cardului pentru care sunt solicitate detalii.

                     Da

                        Check Card Status Response (Răspuns de verificare a stării cardului)

                     Obligatoriu

                        Status Code (Cod de stare)

                     Codul de stare al solicitării de detalii [de ex. found (găsit), not found (nu a fost găsit), error (eroare) etc.].

                     Da

                        Status Message (Mesaj de stare)

                     O descriere explicativă a stării (dacă este necesară).

                     Nu

                        Card Status (Starea cardului)

                     Starea cardului solicitat.

                     Da

                        Card Issuing Authority (Autoritatea emitentă a cardului)

                     Denumirea autorității care a eliberat cardul solicitat.

                     Da

                        Card Start of Validity Date (Data de la care este valabil cardul)

                     Data de la care este valabil cardul solicitat.

                     Da

                        Card Expiry Date (Data de expirare a cardului)

                     Data de expirare a cardului solicitat.

                     Da

                        Card Status Modified Date (Data de modificare a stării cardului)

                     Data la care a fost modificat ultima dată cardul solicitat.

                     Da

                        Valid for Driving (Valabil pentru conducerea unui autovehicul)

                     Cardul găsit este/nu este valabil pentru a conduce un autovehicul.

                     Da

                        Temporary Card (Card temporar)

                     Cardul găsit este un card temporar.

                     Nu

                        Workshop Card (Card de atelier)

                        Workshop Name (Denumirea atelierului)

                     Denumirea atelierului pentru care a fost eliberat cardul.

                     Da

                        Workshop Address (Adresa atelierului)

                     Adresa atelierului pentru care a fost eliberat cardul.

                     Da

                        Family Name (Nume de familie)

                     Numele de familie al persoanei pentru care a fost eliberat cardul.

                     Nu

                        First Name (Prenume)

                     Prenumele persoanei pentru care a fost eliberat cardul.

                     Nu

                        Date of Birth (Data nașterii)

                     Data nașterii persoanei pentru care a fost eliberat cardul.

                     Nu

                        Card Holder Details (Datele titularului cardului)

                        Family Name (Nume de familie)

                     Numele de familie al conducătorului auto pentru care a fost eliberat cardul.

                     Da

                        First Name (Prenume)

                     Prenumele conducătorului auto pentru care a fost eliberat cardul.

                     Nu

                        Date of Birth (Data nașterii)

                     Data nașterii conducătorului auto pentru care a fost eliberat cardul.

                     Da

                        Place of Birth (Locul nașterii)

                     Locul nașterii conducătorului auto pentru care a fost eliberat cardul.

                     Nu

                        Driving Licence Number (Numărul permisului de conducere)

                     Numărul permisului de conducere al conducătorului auto pentru care a fost eliberat cardul.

                     Da

                        Driving Licence Issuing Country (Țara de eliberare a permisului de conducere)

                     Țara care a eliberat permisul de conducere al conducătorului auto pentru care a fost eliberat cardul.

                     Da

                        Driving Licence Status (Starea permisului de conducere)

                     Starea permisului de conducere al conducătorului auto pentru care a fost eliberat cardul.

                     Nu

                        Driving Licence Issuing Date (Data de eliberare a permisului de conducere)

                     Data de eliberare a permisului de conducere al conducătorului auto pentru care a fost eliberat cardul.

                     Nu

                        Driving Licence Expiry Date (Data de expirare a permisului de conducere)

                     Data de expirare a permisului de conducere al conducătorului auto pentru care a fost eliberat cardul.

                     Nu

                        Modify Card Status Request (Solicitare de modificare a stării cardului)

                     Obligatoriu

                        Driver Card Number (Numărul cardului de conducător auto)

                     Numărul cardului a cărui stare a fost modificată.

                     Da

                        New Driver Card Status (Noua stare a cardului de conducător auto)

                     Starea în care se află cardul în urma modificării.

                     Da

                        Modification Reason (Motivul modificării)

                     Motivul (text liber) care stă la baza modificării stării cardului.

                     Nu

                        Driver Card Status Modified Date (Data de modificare a stării cardului de conducător auto)

                     Data și ora la care s-a modificat starea cardului.

                     Da

                        Declared By (Declarat de)

                        Authority (Autoritatea)

                     Denumirea autorității care a operat modificarea stării cardului.

                     Da

                        Family Name (Nume de familie)

                     Numele de familie al persoanei care a operat modificarea stării cardului.

                     Nu

                        First Name (Prenume)

                     Prenumele persoanei care a operat modificarea stării cardului.

                     Nu

                        Phone (Telefon)

                     Numărul de telefon al persoanei care a operat modificarea stării cardului.

                     Nu

                     E-mail

                     Adresa de e-mail a persoanei care a operat modificarea stării cardului.

                     Nu

                        Modify Card Status Acknowledgement (Confirmare de recepție a modificării stării cardului)

                     Obligatoriu

                        Status Code (Cod de stare)

                     Codul de stare al confirmării [de ex. ok (OK), not found (nu a fost găsit), error (eroare) etc.].

                     Da

                        Acknowledgement type (Tip de confirmare)

                     Tipul de confirmare: pentru solicitare sau răspuns

                     Da

                        Status Message (Mesaj de stare)

                     O descriere explicativă a stării (dacă este necesară).

                     Nu

                        Modify Card Status Response (Răspuns privind modificarea stării cardului)

                     Obligatoriu

                        Status Code (Cod de stare)

                     Codul de stare al actualizării registrului [de ex. ok (OK), not ok (nu este OK), error (eroare) etc.].

                     Da

                        Status Message (Mesaj de stare)

                     O descriere explicativă a stării (dacă este necesară).

                     Nu

                        Issued Card Driving License Request (Solicitare privind permisul de conducere pe baza căruia a fost eliberat un card)

                     Obligatoriu

                        Driver Card Number (Numărul cardului de conducător auto)

                     Numărul cardului de conducător auto care a fost eliberat.

                     Da

                        Driving Licence Number (Numărul permisului de conducere)

                     Numărul permisului de conducere străin care a fost utilizat pentru a solicita cardul de conducător auto.

                     Da

                        Issued Card Driving License Response (Răspuns privind permisul de conducere pe baza căruia a fost eliberat un card)

                     Obligatoriu

                        Status Code (Cod de stare)

                     Un cod de stare care confirmă recepția notificării [de ex. ok (OK), not ok (nu este OK), error (eroare) etc.].

                     Da

                        Status Message (Mesaj de stare)

                     O descriere explicativă a stării (dacă este necesară).

                     Nu

                        Family Name (Nume de familie)

                     Numele de familie al conducătorului auto pentru care a fost eliberat cardul.

                     Da

                        First Name (Prenume)

                     Prenumele conducătorului auto pentru care a fost eliberat cardul.

                     Nu

                        Date of Birth (Data nașterii)

                     Data nașterii conducătorului auto pentru care a fost eliberat cardul.

                     Da

      ANEXA IV

         Servicii de transliterare și NYSIIS (New York State Identification and Intelligence System)

      1.   Algoritmul NYSIIS implementat în hubul central este folosit pentru a codifica numele tuturor conducătorilor auto în registrul național.
      2.   La căutarea unui card prin intermediul funcției CIC se utilizează cheile NYSIIS ca mecanism principal de căutare.
      3.   În plus, statele membre pot utiliza un algoritm personalizat pentru a obține mai multe rezultate.
      4.   Rezultatele căutării trebuie să indice mecanismul de căutare care a fost utilizat pentru a găsi o înregistrare, fie NYSIIS, fie un algoritm personalizat.
      5.   În cazul în care un stat membru alege să înregistreze notificările ICDL, atunci cheile NYSIIS conținute în notificare se înregistrează ca parte a datelor ICDL.
      5.1.   La căutarea datelor ICDL, statul membru utilizează cheile NYSIIS ale numelui solicitantului.

      ANEXA V

         Cerințe privind securitatea

      1.   Pentru schimbul de mesaje între hubul central și sistemele naționale se utilizează protocolul HTTPS.
      2.   Sistemele naționale utilizează certificatele PKI furnizate de Comisie pentru a securiza transmiterea de mesaje între sistemul național și hubul central.
      3.   Sistemele naționale implementează cel puțin certificate care utilizează algoritmul hash semnătură SHA-2 (SHA-256) și o lungime a cheilor publice de 2 048 de octeți.

      ANEXA VI

         Nivelurile serviciului

      1.   Sistemele naționale trebuie să asigure următorul nivel minim de serviciu:
      1.1.   ele trebuie să fie disponibile 24 de ore pe zi, 7 zile pe săptămână;
      1.2.   disponibilitatea lor este monitorizată prin intermediul unui mesaj heartbeat emis de hubul central;
      1.3.   rata lor de disponibilitate trebuie să fie de 98 %, în conformitate cu tabelul următor (cifrele au fost rotunjite până la cea mai apropiată unitate):

                  O disponibilitate de

                  înseamnă o indisponibilitate de

                  Zilnică

                  Lunară

                  Anuală

                  98 %

                  0,5 ore

                  15 ore

                  7,5 zile

            Statele membre sunt încurajate să respecte rata de disponibilitate zilnică; cu toate acestea, este recunoscut faptul că anumite activități necesare, cum ar fi întreținerea sistemului, necesită o perioadă de indisponibilitate de peste 30 de minute. Totuși, ratele de disponibilitate lunare și anuale rămân obligatorii;
      1.4.   statele membre trebuie să răspundă la minimum 98 % din solicitările care sunt redirecționate către ele într-o lună calendaristică;
      1.5.   ele trebuie să răspundă solicitărilor în termen de cel mult 10 secunde;
      1.6.   durata globală de așteptare a solicitării (timpul în care solicitantul poate să aștepte un răspuns) nu trebuie să depășească 20 de secunde;
      1.7.   ele trebuie să fie în măsură să proceseze solicitările la o rată de 6 mesaje pe secundă;
      1.8.   Sistemele naționale nu pot transmite solicitări către hubul TACHOnet la o rată care depășește 2 solicitări pe secundă;
      1.9.   fiecare sistem național trebuie să poată face față eventualelor probleme tehnice ale hubului central sau ale sistemelor naționale din alte state membre. Acestea includ, dar nu se limitează la:

                  (a)

                  pierderea legăturii cu hubul central;

                  (b)

                  neprimirea unui răspuns la o solicitare;

                  (c)

                  primirea răspunsurilor după ce durata de așteptare a mesajului a expirat;

                  (d)

                  primirea de mesaje nesolicitate;

                  (e)

                  primirea de mesaje incorecte.

            2.   Hubul central trebuie:
      2.1.   să aibă o rată de disponibilitate de 98 %;
      2.2.   să transmită către sistemele naționale notificări ale oricăror erori, fie prin intermediul mesajului de răspuns, fie prin intermediul unui mesaj de eroare specific. Sistemele naționale, la rândul lor, trebuie să primească aceste mesaje de eroare specifice și să dispună de un flux de lucru progresiv (escalation workflow) pentru a lua toate măsurile adecvate în vederea remedierii erorii notificate.
      3.   Întreținere
      Statele membre trebuie să notifice celorlalte state membre și Comisiei orice activități de întreținere de rutină prin intermediul aplicației web, cu cel puțin o săptămână înainte de începerea acestor activități, dacă este posibil din punct de vedere tehnic.

      ANEXA VII

         Registrul și statisticile datelor colectate la nivelul hubului central

      1.   Pentru a se asigura confidențialitatea, datele prezentate în scopuri statistice trebuie să fie anonimizate. Datele de identificare a unui anumit card, conducător auto sau permis de conducere nu sunt disponibile în scopuri statistice.
      2.   Informațiile din registru trebuie să țină evidența tuturor tranzacțiilor, în scopul monitorizării și al corectării erorilor sistemului, și să permită generarea de statistici cu privire la respectivele tranzacții.
      3.   Datele cu caracter personal nu sunt păstrate în registre mai mult de 6 luni. Informațiile statistice sunt păstrate pe o perioadă nedeterminată.
      4.   Datele statistice utilizate pentru raportare trebuie să includă:

                  (a)

                  statul membru solicitant;

                  (b)

                  statul membru respondent;

                  (c)

                  tipul de mesaj;

                  (d)

                  codul de stare al răspunsului;

                  (e)

                  data și ora mesajelor;

                  (f)

                  timpul de răspuns.

      ANEXA VIII

         Utilizarea sistemului de mesagerie TACHOnet

      1.   Eliberarea cardurilor de conducător auto

      1.1.   În cazul în care solicitantul unui card de conducător auto deține un permis de conducere eliberat într-un stat membru diferit de statul membru în care depune cererea, se efectuează o căutare pluridirecțională Check Issued Card de către statul membru în care se depune cererea.
      1.2.   Statele membre care eliberează un card de conducător auto pentru un conducător auto care deține un permis de conducere eliberat într-un alt stat membru trebuie să notifice imediat respectivului stat membru, prin intermediul funcției Issued Card Driving Licence, faptul că a fost eliberat un card de conducător auto.
      1.3.   În cazul în care solicitantul unui card de conducător auto deține un permis de conducere eliberat în statul membru în care depune cererea și pentru care a fost înregistrată anterior o notificare ICDL în registrul național aferent, statul membru trebuie să efectueze o căutare CIC sau Check Card Status unidirecțională adresată statului membru care a transmis notificarea ICDL.
      1.4.   Fiecare notificare ICDL se înregistrează în registrul național al statului membru care o primește.
      1.5.   Statele membre efectuează o căutare CIC pluridirecțională pentru cel puțin 30 % din cererile prezentate de către conducătorii auto care dețin un permis de conducere eliberat în statul membru respectiv.
      1.6.   Statele membre pot alege să nu utilizeze funcția ICDL astfel cum se prevede la punctele 1.3-1.5. În acest caz, ele efectuează o căutare CIC pluridirecțională pentru fiecare cerere primită.
      1.7.   Statele membre notifică Comisiei, cel târziu până la data de aplicare a prezentului regulament, dacă vor înregistra notificările ICDL în registrele lor naționale sau dacă vor urma procedura de la punctul 1.6.
      1.8.   Statele membre care, timp de cinci ani sau mai puțin înainte de data de aplicare a prezentului regulament, nu au înregistrat notificările ICDL în registrele lor naționale, astfel cum se prevede la punctul 1.4, efectuează o căutare CIC pluridirecțională pentru 100 % din cereri, cu excepția permiselor de conducere pentru care s-a înregistrat o notificare ICDL, caz în care se aplică punctul 1.3.
      1.9.   Obligația prevăzută la punctul 1.8 se aplică pentru o perioadă de cinci ani începând de la data la care a fost pusă efectiv în aplicare înregistrarea notificărilor ICDL în registrul național al fiecărui stat membru.
      2.   Carduri de conducător auto retrase, suspendate sau furate

      2.1.   În cazul în care, în conformitate cu articolul 26 alineatul (7) și cu articolul 29 alineatul (2) din Regulamentul (UE) nr. 165/2014, un card de conducător auto a fost retras, suspendat sau declarat furat într-un alt stat membru decât statul membru emitent, autoritatea competentă din primul stat membru:

                  (a)

                  verifică starea actuală a cardului prin transmiterea unei solicitări CCS către statul membru emitent. În cazul în care numărul de card nu este cunoscut, se transmite o solicitare CIC unidirecțională înainte de transmiterea solicitării CCS menționate anterior;

                  (b)

                  transmite o notificare MCS prin intermediul sistemului de mesagerie TACHOnet statului membru emitent.

            3.   Schimbarea cardurilor de conducător auto

      3.1.   În cazul în care titularul unui card de conducător auto depune o cerere de schimbare a cardului de conducător auto într-un alt stat membru decât statul membru emitent, autoritatea competentă din primul stat membru verifică starea reală a cardului prin transmiterea unei solicitări CCS statului membru emitent.
      3.2.   După ce starea cardului de conducător auto a fost verificată și permite schimbarea, autoritatea competentă din statul membru în care a fost depusă cererea transmite statului membru emitent o solicitare MCS prin intermediul sistemului de mesagerie TACHOnet.
      3.3.   Statele membre care reînnoiesc sau schimbă un card de conducător auto pentru un conducător auto care deține un permis de conducere eliberat într-un alt stat membru trebuie să notifice imediat statului membru emitent, prin intermediul funcției ICDL, faptul că a fost reînnoit sau schimbat cardul de conducător auto.


title: Regulamentul de punere în aplicare (UE) 2017/368 al Comisiei din 3 martie 2017 de stabilire a valorilor forfetare de import pentru fixarea prețului de intrare pentru anumite fructe și legume

text:
               3.3.2017

               RO

               Jurnalul Oficial al Uniunii Europene

               L 56/208

         REGULAMENTUL DE PUNERE ÎN APLICARE (UE) 2017/368 AL COMISIEI
   din 3 martie 2017
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 martie 2017.

            Pentru Comisie,

            pentru președinte

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  EG

                  235,2

                  IL

                  149,3

                  MA

                  90,0

                  TR

                  92,9

                  ZZ

                  141,9

                  0707 00 05

                  MA

                  79,2

                  TR

                  177,0

                  ZZ

                  128,1

                  0709 91 00

                  EG

                  97,7

                  ZZ

                  97,7

                  0709 93 10

                  MA

                  51,8

                  TR

                  151,2

                  ZZ

                  101,5

                  0805 10 22 , 0805 10 24 , 0805 10 28

                  EG

                  45,0

                  IL

                  72,5

                  MA

                  48,3

                  TN

                  49,2

                  TR

                  73,7

                  ZZ

                  57,7

                  0805 50 10

                  EG

                  74,7

                  TR

                  77,0

                  ZZ

                  75,9

                  0808 10 80

                  CN

                  116,5

                  US

                  128,5

                  ZZ

                  122,5

                  0808 30 90

                  CL

                  225,3

                  CN

                  88,7

                  ZA

                  115,2

                  ZZ

                  143,1

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


title: Regulamentul de punere în aplicare (UE) nr. 1220/2011 al Comisiei din 25 noiembrie 2011 de modificare a Regulamentului (CE) nr. 867/2008 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește organizațiile de operatori din sectorul oleicol, programele de lucru și finanțarea acestora

text:
               26.11.2011

               RO

               Jurnalul Oficial al Uniunii Europene

               L 313/6

         REGULAMENTUL DE PUNERE ÎN APLICARE (UE) NR. 1220/2011 AL COMISIEI
   din 25 noiembrie 2011
   de modificare a Regulamentului (CE) nr. 867/2008 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește organizațiile de operatori din sectorul oleicol, programele de lucru și finanțarea acestora
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 103 alineatul (2) al treilea paragraf, coroborat cu articolul 4,
   întrucât:

               (1)

               Pe baza experienței dobândite prin punerea în aplicarea a programelor de lucru ale organizațiilor de operatori din sectorul oleicol, ar trebui aduse anumite modificări Regulamentului (CE) nr. 867/2008 al Comisiei (2).

               (2)

               Pentru a asigura o mai bună aplicare a articolului 103 din Regulamentul (CE) nr. 1234/2007 și pentru a garanta protecția intereselor financiare ale Uniunii atunci când organizații de producători sunt beneficiari ai măsurilor de dezvoltare rurală în cadrul Regulamentului (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (3), ar trebui să se prevadă ca autorizarea organizațiilor de operatori din sectorul oleicol să fie refuzată, să fie suspendată sau să fie retrasă imediat în cazul în care organizațiile au fost sancționate în cadrul regulamentelor menționate.

               (3)

               În ceea ce privește controlul și gestionarea administrativă a pieței, este util să se pună accentul pe teme legate de acțiunile prevăzute în programele de lucru ale organizațiilor de operatori, iar în ceea ce privește ameliorarea calității producției de ulei de măsline și de măsline de masă, ar trebui să se prevadă, din motive de eficiență, noi tipuri de asistență tehnică.

               (4)

               Pentru a garanta o coerență mai bună a acțiunilor eligibile pentru finanțare din partea Uniunii, este de dorit, în ceea ce privește combaterea muștei măslinului, ca finanțarea să se limiteze la acțiunile prevăzute la articolul 5 alineatul (1) litera (b) punctul (iii) din Regulamentul (CE) nr. 867/2008.

               (5)

               Ținând seama de experiența dobândită, trebuie majorat procentul minim al finanțării din partea Uniunii destinat reducerii impactului oleiculturii asupra mediului, pentru a reflecta progresele importante din acest domeniu. În mod similar, pentru a optimiza utilizarea resurselor dedicate programelor de lucru, ar trebui să fie redus procentul din cheltuielile generale alocat pentru punerea în aplicare a acestora.

               (6)

               Este necesar să se simplifice procedurile administrative în cazurile în care modificarea unui program implică înlocuirea unei măsuri cu alta, iar bugetul prevăzut pentru fiecare dintre aceste măsuri este mai mic de 10 000 EUR, dar obiectivul inițial al programului rămâne neschimbat.

               (7)

               Pentru a facilita implementarea programelor, condițiile de eliberare a garanțiilor legate de avansuri ar trebui să devină mai flexibile, cu condiția ca cheltuielile eligibile să fie realizate și verificate efectiv.

               (8)

               Este necesară stabilirea unui nou termen limită pentru notificarea de către statele membre în cauză a măsurilor naționale luate pentru punerea în aplicare a prezentului regulament.

               (9)

               Prin urmare, Regulamentul (CE) nr. 867/2008 trebuie modificat în consecință.

               (10)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 867/2008 se modifică după cum urmează:

               1.

               La articolul 3 alineatul (5) se adaugă următoarea literă (c):

                           „(c)

                           a fost sancționată pentru o încălcare a sistemului de finanțare a programelor de lucru ale organizațiilor de operatori prevăzut la articolul 103 din Regulamentul (CE) nr. 1234/2007 sau pentru o infracțiune în cadrul aplicării unei măsuri de dezvoltare rurală prevăzute de Regulamentul (CE) nr. 1698/2005 al Consiliului (4).

               2.

               Articolul 5 alineatul (1) se modifică după cum urmează:

                           (a)

                           la litera (a), punctul (ii) se înlocuiește cu următorul text:

                                       „(ii)

                                       elaborarea de studii pe teme legate de celelalte acțiuni prevăzute în programul de lucru al organizației de operatori în cauză;”;

                           (b)

                           litera (c) se modifică după cum urmează:

                                       (i)

                                       punctul (i) se înlocuiește cu următorul text:

                                                   „(i)

                                                   ameliorarea condițiilor de cultivare, de recoltare, de livrare și de depozitare a măslinelor înainte de prelucrare, în conformitate cu specificațiile tehnice stabilite de autoritatea națională competentă;”;

                                       (ii)

                                       punctul (iii) se înlocuiește cu următorul text:

                                                   „(iii)

                                                   ameliorarea condițiilor de depozitare și de valorificare a reziduurilor rezultate din producția de ulei de măsline și de măsline de masă și ameliorarea condițiilor de îmbuteliere a uleiului de măsline;”;

                                       (iii)

                                       punctul (iv) se înlocuiește cu următorul text:

                                                   „(iv)

                                                   asistența tehnică acordată producției, industriei de prelucrare a măslinelor, producătorilor de măsline de masă, preselor de ulei și ambalării, în aspecte legate de calitatea produselor;”;

                                       (iv)

                                       punctul (vi) se înlocuiește cu următorul text:

                                                   „(vi)

                                                   formarea unor degustători pentru controlul organoleptic al uleiurilor de măsline virgine și al măslinelor de masă.”

               3.

               La articolul 6, primul paragraf se înlocuiește cu următorul text:
               „În fiecare stat membru, un procent minim de 30 % din valoarea finanțării UE disponibile în temeiul articolului 103 din Regulamentul (CE) nr. 1234/2007 se alocă domeniului de acțiune menționat la articolul 5 alineatul (1) primul paragraf litera (b) din prezentul regulament, iar un procent minim de 12 % din finanțarea UE menționată se alocă domeniului menționat la articolul 5 alineatul (1) primul paragraf litera (d).”

               4.

               La articolul 7 alineatul (1) se adaugă următoarea literă (g):

                           „(g)

                           măsurile și activitățile legate de combaterea muștei măslinului, cu excepția măsurilor prevăzute la articolul 5 alineatul (1) litera (b) punctul (iii).”

               5.

               La articolul 8 alineatul (2) al doilea paragraf, litera (d) se înlocuiește cu următorul text:

                           „(d)

                           planul de cheltuieli, defalcat pe acțiuni și domenii de acțiune menționate la articolul 5 alineatul (1) și detaliat pe intervale de douăsprezece luni începând cu data aprobării programului de lucru, făcându-se distincție între cheltuielile generale, care nu pot depăși 5 % din total, și celelalte tipuri principale de cheltuieli.”

               6.

               La articolul 10 se adaugă următorul alineat (6):
               „(6)   Prin derogare de la alineatele (2) și (4), dacă modificarea unui program de lucru implică înlocuirea unei măsuri cu alta, aparținând aceluiași domeniu, iar bugetul prevăzut pentru fiecare dintre aceste măsuri este mai mic de 10 000 EUR, organizația de operatori trebuie să notifice autorității competente modificarea cu două luni înainte de implementarea noii măsuri. Dacă autoritatea competentă nu emite obiecții în termen de o lună de la notificare, modificarea se consideră acceptată. Notificarea trebuie să fie însoțită de documente justificative care precizează motivul, natura și implicațiile modificării propuse și care demonstrează că modificarea în cauză nu schimbă obiectivul inițial al programului respectiv.”

               7.

               La articolul 11, alineatul (5) se înlocuiește cu următorul text:
               „(5)   Înaintea termenului care urmează să fie stabilit de către statul membru, dar cel târziu până la încheierea fiecărui an de executare a programului de lucru, organizațiile de operatori interesate pot depune o cerere de eliberare a garanției menționate la alineatul (4), până la o valoare egală cu totalitatea cheltuielilor din prima tranșă realizate efectiv și verificate de către statul membru. Acesta din urmă stabilește ce documente justificative trebuie să însoțească această cerere, le controlează și eliberează garanțiile corespunzătoare cheltuielilor respective cel târziu în cursul celei de-a doua luni următoare lunii de depunere a cererii.”

               8.

               La articolul 18 alineatul (1), teza introductivă se înlocuiește cu următorul text:
               „1.   Până la 31 ianuarie care urmează fiecărei perioade de trei ani care începe la 1 aprilie în conformitate cu articolul 8, statele membre producătoare de ulei de măsline comunică Comisiei măsurile naționale luate pentru punerea în aplicare a prezentului regulament, în special cele referitoare la:”.

         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 noiembrie 2011.

            Pentru Comisie

            Președintele

         José Manuel BARROSO

      (1)  JO L 299, 16.11.2007, p. 1.

      (2)  JO L 237, 4.9.2008, p. 5.

      (3)  JO L 277, 21.10.2005, p. 1.

      (4)  JO L 277, 21.10.2005, p. 1.”